text: Sa gent qui avoec lui estoient
   Sachiez que si grant cuer prenoient
   Es grans fais d'armes qu'il faisoit,
   Que chascuns hardis en estoit.
   PageV01P047
   Li couart hardi devenoient
   Quant lez Cléomadès estoient.
   Tous cuidoit estre asseürez
   Qui lez lui estoit ajoustez.
   Ses hardemens et ses avis
   Faisoit les siens preus et hardis ;
   Et s'en lui hardement avoit,
   De tel povoir avoec estoit
   K'à paines povoit il férir
   Nului, nel convenist chéir
   De son cheval, ou vif ou mort.
   Bien durent avoir grant confort
   Gent qui avoient tel seignour
   Où tant ot prouece et valour.
   Mais de lui ore me tairai ;
   D'autre chose vous parlerai.
  